Svend Erik Hovmand (V), 2002-01-17:
Beslutningsforslag nr. B 39 går ud på, at regeringen i indeværende samling skal fremsætte lovforslag og fastsætte regler, som afgrænser, hvad der er sort arbejde, som skal beskattes, til forskel fra vennetjenester eller den del af eget arbejde, som ikke skal beskattes.
Det fremgår af bemærkningerne til beslutningsforslaget, at forslagsstillerne mener, at man ved at lovgive og fastsætte nogle enkle skatteregler eller principper bør kunne skabe større klarhed over skattepligten og opnå to formål, nemlig dels at skabe større forståelse for, at det, som reelt er sort arbejde, beskattes, og dels at sikre, at vennetjenester, det vil altså sige de tilfælde, hvor man naturligt hjælper hinanden, ikke beskattes.
Derimod mener jeg ikke, at det er et område, man uden videre kan gå ind og lovgive om.
Det er i hvert fald, for så vidt angår vennetjenester, efter min mening heller ikke nogen god idé at lovgive om, hvad en vennetjeneste er for noget.
Hvis vi først ser på det med vennetjenesterne, skal jeg komme tilbage til spørgsmålet om håndværkere og beskatning af eget arbejde.
Men jeg vil godt sige, at vi er enige i, at vennetjenester ikke er og ikke bør være skattepligtige, at nabohjælp ikke skal beskattes, og at man inden for rimelighedens grænser skal kunne hjælpe hinanden uden at kriminaliseres.
Jeg tror heller ikke, at vi er særlig uenige om, hvor grænsen går.
Jeg kan i hvert fald ikke se andet i de bemærkninger, som ledsager forslaget.
Det er klart, at et væsentligt udgangspunkt for bedømmelsen af eventuel skattepligt i sådanne situationer er, om der foreligger betaling eller aftale om modydelse.
Det er gensidigheden, det vil sige om der betales for ydelsen enten i form at kontanter eller eksempelvis en arbejdsydelse, man i første omgang skal se på.
I sådanne tilfælde kan der blive tale om skattepligt.
Vennetjenester, som man giver som et udslag af normal hjælpsomhed til venner og familie eller f.eks. naboer, er selvfølgelig ikke skattepligtige.
Men det er altså ikke noget, som jeg mener man kan lovgive om, det må jeg sige.
Der vil selvfølgelig altid være et mindre, gråt område, men jeg tror altså ikke på, at befolkningen - jeg vil sige heldigvis - er bange for at hjælpe hinanden af frygt for at løbe ind i problemer med skattevæsenet. For så vidt angår den anden del af forslaget, som går på værdien af eget arbejde, er hovedreglen, at når man selv i sin fritid laver arbejde i stedet for at bestille en håndværker eller lignende, skal der ikke ske beskatning.
Det gælder f.eks. for faglærte håndværkere, håndværksmestre, der udfører arbejde inden for eget fagområde, men ikke for andre, f.eks. ufaglærte, lærlinge, andre faggrupper, herunder også f.eks. jurister og revisorer, der udarbejder deres egne regnskaber.
Jeg mener, at denne beskatningspraksis kan forekomme noget urimelig, bl.a. fordi beskatning udelukkende gennemføres over for enkeltgrupper af skatteydere.
Jeg har derfor bedt Skatteministeriets embedsmænd om med kritiske øjne at gennemgå regler og praksis med hensyn til moms, skat, værdi af eget arbejde, herunder forbrug af egne varer, produkter m.v., også for andre erhvervsgrupper med henblik på et eventuelt lovinitiativ på området.
Jeg tror, vi i dette Folketing har megen sympati for den konkrete sag, som vi har kunnet læse om i pressen her for ganske nylig, men vi ved jo også, at dette ikke er et område, som står alene.
Der findes også specielle regler for landbrug, for beskatning af værdi af egne produkter, for en lang række andre erhvervsgrupper.
Selv en tankstation har regler.
Altså der er jo mange forskellige regler, og derfor er det, jeg siger, at lad os nu få alle de dér regler op på bordet, lad os se, hvad der er sort og hvidt, og lad os sige til os selv og hinanden: De regler, som stammer helt tilbage fra 1928, er samfundet nok løbet fra.
Lad os så få et rent snit, og lad os få nogle ordentlige, gennemarbejdede regler på det her område.
Jeg mener som sagt, at den beskatningspraksis, vi har været præsenteret for, kan forekomme noget urimelig, og jeg mener derfor, der er grund til at se på den her sag.
Hvis jeg skal opsummere regeringens holdning til beslutningsforslaget, ja, så er vi altså parate til at se nærmere på reglerne for beskatning af eget arbejde og behovet for ændringer inden for dette problemkompleks, idet jeg forventer, at et eventuelt lovgivningsinitiativ vil kunne lægges frem i begyndelsen af næste samling.
Vi er, så vidt jeg kan bedømme, også på bølgelængde, for så vidt angår skattefrihed for vennetjenester.
Derimod mener jeg ikke, at dette er noget, der skal lovgives om, idet jeg går ud fra, at praksis også fremover følger de synspunkter, jeg har givet udtryk for her.
Regeringen kan som følge heraf ikke tilslutte sig beslutningsforslaget, men jeg tror ikke, at der er større uenighed om, hvad der er og bør være retstilstanden på dette område.